b'\n_START_ARTICLE_\nBonas (Gana)\n_START_SECTION_\nI faz\xc4\x97\n_START_PARAGRAPH_\nBonas buvo pirmoji istorin\xc4\x97 akan\xc5\xb3 tautos valstyb\xc4\x97, vis\xc5\xb3 akan\xc5\xb3 kult\xc5\xabros \xc5\xbeidinys ir prot\xc4\x97vyn\xc4\x97. Kai kuriose Akan\xc5\xb3 tautose ji laikoma istorijos prad\xc5\xbeia, pana\xc5\xa1iai kaip jorubai savo istorijos prad\xc5\xbeia laiko If\xc4\x97s karalyst\xc4\x99. Laikoma, kad jos \xc4\xafk\xc5\xabr\xc4\x97jai buvo \xc5\xbemon\xc4\x97s i\xc5\xa1 Sacharos (\xe2\x80\x9eBaltosios dykumos\xe2\x80\x9c), ar net i\xc5\xa1 Vagadu valstyb\xc4\x97s._NEWLINE_Bonas \xc4\xafsik\xc5\xabr\xc4\x97 XIII a. vidurin\xc4\x97je Ganoje, augant Bono Manso miestui. \xc5\xa0is miestas buvo vienas svarbiausi\xc5\xb3 prekybini\xc5\xb3 centr\xc5\xb3 prekyboje tarp Sahelio ir tropini\xc5\xb3 mi\xc5\xa1k\xc5\xb3. Jis konkuravo su kitais artimais miestais\xc2\xa0\xe2\x80\x93 Bonduku ir Beghu. Miesto reik\xc5\xa1m\xc4\x97 ypa\xc4\x8d i\xc5\xa1augo XIV a., pietuose atradus aukso, d\xc4\x97l ko suklest\xc4\x97jo aukso prekyba, tapusi svarbiu Aukso kranto vystymosi faktoriumi iki pat XX a._NEWLINE_Pirmoji Bono faz\xc4\x97 t\xc4\x99s\xc4\x97si iki XIV a. Jos metu sostin\xc4\x97je gyveno apie 5000 gyventoj\xc5\xb3.\n_START_SECTION_\nII faz\xc4\x97 (XIV\xe2\x80\x93XVII a.)\n_START_PARAGRAPH_\nJau I faz\xc4\x97s laikais i\xc5\xa1 Bono karalyst\xc4\x97s vyko akan\xc5\xb3 migracijos \xc4\xaf pietus, apgyvendinant vis\xc4\x85 Aukso kranto region\xc4\x85. Nepaisant to, kad radosi daug konkuren\xc4\x8di\xc5\xb3 valstybi\xc5\xb3 pakrant\xc4\x97je, toki\xc5\xb3, kaip Mankesimas, Nkran ir kitos, Bonas i\xc5\xa1laik\xc4\x97 savo pozicijas ir \xc5\xa1iuo laikotarpiu stipriai augo, turt\xc4\x97damas i\xc5\xa1 aukso, kolos rie\xc5\xa1ut\xc5\xb3, audini\xc5\xb3, dramblio kaulo prekybos su Sahelio civilizacija._NEWLINE_Sostin\xc4\x97je tuo metu gyveno apie 10000 gyventoj\xc5\xb3, miestas buvo labai tarptautinis, nes \xc4\x8dia egzistavo musulmon\xc5\xb3 mand\xc5\xbei\xc5\xb3, akan\xc5\xb3 rajonai. Valdovo bonohene r\xc5\xabmuose gyveno daug verg\xc5\xb3, moter\xc5\xb3, vir\xc4\x97jai, menininkai ir amatininkai.\n_START_SECTION_\nIII faz\xc4\x97 (nuo XVII a.)\n_START_PARAGRAPH_\nKei\xc4\x8diantis galios balansui regione, pietuose i\xc5\xa1augo verg\xc5\xb3 prekybos valstyb\xc4\x97s, tokios kaip Denkira ir v\xc4\x97liau A\xc5\xa1antis. Sunykus prekybai su \xc5\xa1iaure ir nepavykus atidaryti s\xc4\x97kming\xc5\xb3 prekybos keli\xc5\xb3 su paj\xc5\xabriu, Bonas prad\xc4\x97jo nykti. 1723\xc2\xa0m. A\xc5\xa1antis \xc4\xafsiver\xc5\xbe\xc4\x97 \xc4\xaf Bono Manso ir j\xc4\xaf nusiaub\xc4\x97, pabaigdamas jo ilg\xc4\x85 istorij\xc4\x85._NEWLINE_Tod\xc4\x97l valstyb\xc4\x97 buvo priversta perkelti sostin\xc4\x99 \xc4\xaf Tekiman\xc4\x85. \xc4\x8cia Bonas t\xc4\x99s\xc4\x97 savo egzistencij\xc4\x85, nors buvo priklausomas nuo A\xc5\xa1an\xc4\x8dio. Valstyb\xc4\x97 formaliai nebuvo panaikinta, ir jos dinastija t\xc4\x99siama iki m\xc5\xabs\xc5\xb3 dien\xc5\xb3.'